GiliGold/VAD_KnessetCorpus huggingface dataset:
מרק כצנלסון: אם אנחנו מביאים את אלכסנדר אלכסנדרוביץ' מסיביר להירשם כסוכן במדינת ישראל, מה הוא יודע בתיירות מרפא?
מרק כצנלסון: אם הוא שוכר חברה, לוקח מנכ"ל, עובדים, פותח נציגות וכו', אין עם זה בעיה.
מרק כצנלסון: איך אפשר לתת לבן אדם זר להתעסק בתחום כל כך מורכב ומסובך של חיי אדם?
טל נשרי: יש סוגים שונים של חברות ושל סוכני תיירות מרפא.
טל נשרי: כשאנחנו ישבנו וכתבנו את הצעת החוק, נפגשנו עם הרבה נציגויות של סוכני תיירות מרפא.
טל נשרי: חלקם נמצאים כאן, חלקם לא נמצאים כאן.
טל נשרי: מהבדיקה שעשינו, שערוריות וסקנדלים היו גם בחברות גדולות שמחזיקות רופאים וגם בחברות קטנות, מה שהחברות הגדולות מגדירות כחאפרים.
טל נשרי: אנחנו חשבנו שלא נכון להגביל את השוק הזה.
טל נשרי: כל אחד יצטרך להיבחן לפי הפעילות שלו בפועל.
אלי אלאלוף: איך את יודעת על מישהו בסיביר?
טל נשרי: אם לא תהיה לי אפשרות לקבל שום מידע לגבי האמינות שלו, אני לא חייבת לרשום אותו.
טל נשרי: אם יש לי איזו שהיא אפשרות לקבל סוג של תעודת יושר או אישור על העדר עבר פלילי מהמדינה שבה הוא חי, מבחינתי זה מספיק כדי לרשום אותו כסוכן.
טל נשרי: אם הוא מבצע איזו שהיא פעילות בעיתית, יש לי את הסמכות למחוק אותו מהמרשם.
רונן סולומון: הישראלי ישלם קנס.
טל נשרי: ההצעה של החברות להטיל כל מיני מגבלות על חברות תיירות המרפא, כמו לחייב שיהיה רופא, כמו לחייב חברות בינלאומית לפתוח נציגויות בישראל, זה משהו שמשפיע על המחיר.
רונן סולומון: איך זה משפיע על המחיר?
יבגני שילמן: העמדה של משרד הבריאות היא צביעות.
יבגני שילמן: עלויות נוספות זה העמסה על בית חולים על ידי גורמים זרים כל מיני חולים שאין להם מרפא.
יבגני שילמן: משרד הבריאות רוצה לתת קריטריון פשוט של נשימה ודופק כדי להתעסק בתחום של תיירות מרפא, כאשר מצד שני הוא אומר שזה ענף מאוד מורכב.
יבגני שילמן: הם מתנגדים לכל מיני מחסומי כניסה רפואיים שיעזרו לעשות את הענף הזה טוב יותר, כמו רופא אחראי.
אלי אלאלוף: אתם מפנים תיירי מרפא גם למדינות אחרות?
מרק כצנלסון: לפעמים כן.
מרק כצנלסון: אנחנו לא מתערבים בשום דבר.
אלי אלאלוף: אתם לא רוצים הדדיות?
אלי אלאלוף: אחד החששות של היועצת המשפטית של משרד הבריאות זה שיום אחד יגידו: חבר'ה, אם אתם סוגרים לנו את הדלת, גם אנחנו נסגור לכם.
יבגני שילמן: אין לנו בעיה, רק שהתחרות והתנאים יהיו הוגנים.
אלי אלאלוף: איזו תחרות?
אלי אלאלוף: שנעשה חוק לגרמניה?
יבגני שילמן: אם אנחנו חייבים להירשם במרשם כך שחלות עלינו כל ההגבלות, אז שגם עליהם יחולו כל ההגבלות.
טל נשרי: כל ההגבלות חלות על כולם.
יבגני שילמן: אין בקרה על זה.
רונן סולומון: מרבית החברות הזרות שפועלות בישראל פותחות חברה ישראלית או שלוחה ישראלית.
רונן סולומון: החשש הוא שעל אותו סוכן שנמצא בחו"ל, שעובד בשיטת שגר ושכח, שגוזר את העמלה שלו, הסנקציה היחידה שתהיה למשרד הבריאות היא לבטל את הרישיון שלו.
רונן סולומון: אין לו שום דרך אחרת לאכוף, לבדוק מה קורה עם התייר.
רונן סולומון: יכול להיות שהוא צריך טיפולים נוספים.
רונן סולומון: מי לוקח את האחריות עליו?
רונן סולומון: אנחנו משאירים פה איזה פתח לכל מיני אנשים.
רונן סולומון: לא מספיק שיש חאפרים בישראל, עכשיו יהיו גם חאפרים בחו"ל שיעבדו בשיטת שגר ושכח, ישלחו לפה, יגזרו את העמלה, ולך תחפש את הבן אדם.
רונן סולומון: זה מה שיהיה.
רונן סולומון: אני לא מדבר על גוססים שישלחו לפה, על מי יטפל בהם אם הם ימותו.
טל נשרי: גוססים שהגיעו לבתי החולים בישראל, והיו מקרים כאלה, לא הגיעו רק על ידי סוכנויות זרות, זה קרה גם עם מקומיים.
רונן סולומון: אבל הוא לוקח אחריות.
רונן סולומון: ברגע שחברה הזמינה אותו היא לוקחת אחריות.
טל נשרי: החוק מאפשר לך לעשות את זה רק פעם אחת.
טל נשרי: כחברה בינלאומית אתה צריך להחליט אם שווה לך את האדם הגוסס הזה לשלוח בשביל שאחר כך תימחק מהמרשם ולא תוכל לעסוק אף פעם בתיירות מרפא בישראל.
רונן סולומון: הוא יקים חברה נוספת.
טל נשרי: זה אחרי שעשינו איזו בדיקה רקע בסיסית, לפי מה שהסעיף מאפשר לנו.
רונן סולומון: הוא יקים חברה חדשה.
רונן סולומון: אנחנו יודעים איך מקימים חברות פיקטיביות.
טל נשרי: האישור הוא פרטני, הוא לא לחברה.
מרק כצנלסון: רוצים לתת רישיון להתעסק בתיירות רפואית לאזרח זר שאין לו שום זיקה למדינת ישראל, נכון?
טל נשרי: זה כמו שאתה מפנה מטופלים לגרמניה והיא לא מבקשת שתהיה לך זיקה אליה.
מרק כצנלסון: יכול להיות שהכוונה פה שבתי החולים או החברות לתיירות מרפא יתקשרו עם הסוכנים שיושבים בחו"ל, אלה ישלחו להם פציינטים, כאשר הם על זה יקבלו עמלה.
מרק כצנלסון: אולי על זה מדובר.
מרק כצנלסון: אני לא חושב שאחד מאיתנו יכול לדמיין שאנחנו פולשים לגרמניה, לרוסיה או לארצות הברית ומתחילים להתעסק בתיירות מרפא.
אלי אלאלוף: אמרת שלפעמים אתם מפנים אנשים לטיפול במקום אחר.
אלי אלאלוף: יש לכם סוכן מקומי?
מרק כצנלסון: רק סוכן מקומי.
מרק כצנלסון: משתדלים לא לעבוד עם בתי חולים, רק עם חברות כמונו, כי אנחנו יודעים שהן נותנות שירות יותר טוב.
אלי אלאלוף: זה נדרש בפעילות שלכם שיהיה סוכן מקומי?
מרק כצנלסון: לא נדרש.
מרק כצנלסון: אפשר גם לשלוח ישירות לבית חולים.
מרק כצנלסון: אנחנו מעדיפים חברות לתיירות מרפא, כי אנחנו יודעים שהפציינט יהיה הרבה יותר מוגן.
מרק כצנלסון: באיזו זכות נוכל להתערב ברפואה בגרמניה?
מרק כצנלסון: מה אנחנו בכלל מבינים בזה?
מרק כצנלסון: מישהו יודע עברית מכל האנשים שיושבים בחו"ל?
נועה בן שבת: יש פה שני דברים.
נועה בן שבת: יש את העניין של האיתור.
נועה בן שבת: אנחנו מדברים על אדם שנמצא בחו"ל ומביא לבית החולים את התייר.
נועה בן שבת: אנחנו לא מדברים פה על הקמת מרכזים רפואיים לטיפול בתיירי מרפא.
נועה בן שבת: אנחנו מדברים בתיווך, בהבאת אנשים לטיפול במוסדות הרפואיים בישראל.
נועה בן שבת: כל מה שמתואר פה על כך שהוא יודע עברית או לא יודע עברית זו שאלה אחרת.
נועה בן שבת: הרופא צריך לדעת להתקשר עם המטופל, הוא צריך לאבחן אותו.
נועה בן שבת: הסוכן או הרופא שעובד עם הסוכן לא צריך להיות מומחה בתחום הרפואי שלו המטופל זקוק.
טל נשרי: הוא גם לא יכול להיות.
טל נשרי: הסוכן הוא לא איש מקצוע רפואי.
טל נשרי: אני יכולה להפנות אתכם לסעיפים בפקודת בריאות העם.
טל נשרי: הם קובעים שבישראל מתן טיפול רפואי נעשה רק על ידי מי שקיבל רישיון ממשרד הבריאות.
טל נשרי: יש סנקציות פליליות על מי שחושב שהוא עוסק ברפואה.
טל נשרי: אתם לא עוסקים ברפואה.
טל נשרי: זה נכון שאתם נותנים שירות שנושק למערכת הבריאות, ולכן גם זכיתם בחוק הזה לפרק שלם.
טל נשרי: כולם רואים את התרומה האדירה שלכם לכל הנושא הזה של תיירות מרפא.
טל נשרי: זה עדיין לא אומר שכל תיירות המרפא תקבע רק בהתאם לסוכנים.
טל נשרי: הנושא של תיירות המרפא מוסדר על ידי המוסדות הרפואיים שאמורים לתכלל את הטיפול בתייר המרפא.
טל נשרי: הם אמורים לתת לו את הטיפול הרפואי המיטיבי.
טל נשרי: אם יש חברת תיירות מרפא שמסוגלת לתת לו טיפול נוסף, אדרבא, אנחנו לא מונעים את זה, אנחנו לא אוסרים את זה, אבל אנחנו גם לא נחייב את זה בחוק.
אלי אלאלוף: אנחנו היינו בנקודה שבה אזרח שהוא לא ישראלי מפנה מישהו לטיפול במערכת הבריאות הישראלית.
אלי אלאלוף: אין לו שום קשר לישראל.
אלי אלאלוף: מה יקרה אם צריך יהיה לקיים מו"מ והוא לא יענה למייל ולטלפון?
אלי אלאלוף: אנחנו מרימים ידיים?
טל נשרי: חלילה.
טל נשרי: בהצעת החוק הזאת הטלנו על המוסדות הרפואיים חובות מאוד משמעותיות ביחס ליכולת שלהם לקבל תיירי מרפא, כולל הוצאת הזמנה בכתב.
טל נשרי: קשר חייב להיווצר עוד לפני הגעה לארץ.
טל נשרי: זה נכון גם לגבי סוכן שנמצא מחוץ לישראל וגם לגבי סוכן שנמצא בתוך ישראל.
אלי אלאלוף: בית החולים סורוקה יתחיל לחפש עכשיו בסוף העולם את האיש ששלח לו את המטופל?
טל נשרי: אם יפנה אל המוסד איש שירצה לשלוח אליו מטופל, המוסד יעשה את הבדיקה וייצור איתו קשר.
אלי אלאלוף: אם את רוצה גם את הסוכנים מחוץ לארץ, אני מציע שזה יהיה בתנאי שיש לו תחנה שתתאם איתו ועבורו את השירות פה בארץ.
יבגני שילמן: צריך שתהיה אחריות.
אלי אלאלוף: זה כל כך רגיש.
אלי אלאלוף: מי מכיר את מי שחולה?
אלי אלאלוף: זה בסוף העולם, זה לא במרכז מוסקבה.
טל נשרי: הנושא של נציג בישראל - כל עוד לא מחייבים חברה ומנכ"ל כמו שמבקשים כאן - זה משהו שאנחנו יכולים לחיות איתו.
אלי אלאלוף: אני לא רואה מערכת שתתחיל לבזבז זמן כדי לחפש את הסוכן.
אלי אלאלוף: סוכן בחו"ל יהיה בתנאי שיש לו כתובת בארץ.
נועה בן שבת: כתובת או שלוחה?
אלי אלאלוף: שלוחה או סוכן ישראלי.
אלי אלאלוף: אני גמיש בעניין הזה.
אלי אלאלוף: אתם המשפטנים תצטרכו למצוא.
אלי אלאלוף: לא יהיה אחד שמנותק מהארץ.
טל נשרי: בגלל שבנושא הזה ספציפית משרד החוץ פנה אלינו ואמר שישראל חתומה על כל מיני אמנות של סחר חופשי, אני מבקשת לברר את הנקודה הזאת מולם.
אלי אלאלוף: אני לא מאמין שהם יתנגדו.
יואל קובלב: עד כמה אנחנו סומכים על תעודת יושר מרוסיה?
יואל קובלב: התיירות באה מרוסיה.
יואל קובלב: חבר'ה, אנחנו יודעים מה רמת השחיתות שם.
יואל קובלב: זה עניין של כסף.
אלי אלאלוף: אם ראש הממשלה שלנו נוסע לרוסיה כדי לתאם את מצב הביטחון של המדינה, אני לא יכול להשתמש בטרמינולוגיה שלך.
אלי אלאלוף: אנחנו זקוקים ליחסים טובים עם רוסיה.
יואל קובלב: אני בעד שיתוף פעולה עם כולם.
נועה בן שבת: בגלל הקושי בבדיקת ההרשאות במדינות חוץ, רצינו להציע שהמנגנון הזה ייקבע בתקנות.
טל נשרי: עוד נקודה אחת שצריך לחשוב עליה היא חברות הביטוח שפועלות במדינות אחרות.
טל נשרי: לפי הגדרת החוק הן יכולות להיחשב כסוכנים אם הן מפנות מטופלים לישראל.
טל נשרי: השאלה אם תרצה לחייב חברת ביטוח.
אלי אלאלוף: אני רוצה שלכל מי ששולח חולה מחו"ל לטיפול בארץ תהיה כתובת בארץ.
טל נשרי: אם זאת תהיה האופציה של חברת הביטוח, יכול להיות שזה מה שיגרום לה לא לשלוח מטופלים לישראל.
אלי אלאלוף: שלא ישלחו.
אלי אלאלוף: אתם לא מטפלים באנשים שהם עצמאיים.
אלי אלאלוף: שולחים לכאן חולה במצב הכי קשה.
אלי אלאלוף: אתם מסתפקים בכתובות בחו"ל?
אלי אלאלוף: אני רוצה להיות בטוח לגבי האדם הפרטי, לא בין מערכות.
אלי אלאלוף: האדם הפרטי מגיע חלש.
אלי אלאלוף: יכול להיות מישהו בחו"ל שהוא לא מספיק אחראי.
אלי אלאלוף: בוא ניתן לאדם הפרטי ביטחון.
טל נשרי: לא חייבנו היום מטופל להגיע רק עם סוכן.
טל נשרי: אם יש מישהו שיושב באוקראינה ורוצה להגיע לישראל לטיפול רפואי, הוא יכול לפנות ישירות למוסד הרפואי ולהגיע לקבל טיפול.
מיכאל צ'יגירינסקי: כמו שקורה היום.
אלי אלאלוף: אז שהמוסד הזה שלקח אחריות לא יעיז לבוא אחר כך למשרד הבריאות ולהגיד: זה גרם לי לגירעון, תכירי בגירעון.
טל נשרי: השאלה מה ההבדל בין זה לבין מצב שבו סוכן זר שולח.
טל נשרי: אנחנו מטילים פה חובה לעבוד עם סוכן.
אלי אלאלוף: ברגע שבית חולים מקבל פנייה כזאת ומטפל הוא הופך לסוכן.
אלי אלאלוף: שיהפוך לסוכן.
אלי אלאלוף: תנו להם להיות סוכנים, שייקחו אחריות.
נועה בן שבת: אתה אומר שהנציגות תוכל להיות גם בית חולים.
נועה בן שבת: הוא לא יוכל להיות סוכן, כי לסוכן אסור להיות עובד מוסד רפואי.
טל נשרי: יכול להיות שאנחנו יכולים לאפשר שבמסגרת מחלקות תיירות המרפא של בית החולים יהיה גורם מקצועי אחד שמוגדר כסוכן שלא עוסק בשום פעילות אחרת.
נועה בן שבת: את לא חוששת שתהיה לו השפעה על קידום תורים?
טל נשרי: זה יכול להיות.
טל נשרי: צריך לחשוב על זה.
אלי אלאלוף: לאדון עובדיה יש תפקיד להיות אחראי על זה בתוך המערכת.
אלי אלאלוף: בקשה, שיגדירו אותו כסוכן של הכללית.
אלי אלאלוף: לי לא מפריע.
אלי אלאלוף: רק שלא נשאיר את זה בידיים של מישהו שאין לו שום קשר לארץ, שאין לו כתובת בארץ, שאין לו אחריות אזרחית ישראלית.
ג'קי עובדיה: כבר היום יש מצב שחברות ביטוח זרות מטפלות בביטוח של תיירים שמטיילים בישראל ונפצעים במסגרת הטיול.
ג'קי עובדיה: הן ממנות גורם מטעמן שמטפל בלקוחות שלהן.
ג'קי עובדיה: הוא נותן להם שירות 24/7.
טל נשרי: הוא לא סוכן תיירות מרפא.
ג'קי עובדיה: הוא מתווך בין חברת הביטוח הזרה.
ג'קי עובדיה: זה כמו ש"כלל" מבטחת ישראלי שיוצא לחו"ל.
ג'קי עובדיה: כשנפצע תייר שלנו באירופה, אני מניח שיש מישהו שמטפל בתביעה הזאת.
ג'קי עובדיה: אותו דבר כאן.
ג'קי עובדיה: יש כאן 3,4 חברות שעובדות מולנו.
ג'קי עובדיה: למה בתייר רפואי זה צריך להיות שונה?
ג'קי עובדיה: זה תייר וזה תייר.
אלי אלאלוף: אל תברחו מאחריות.
אלי אלאלוף: לוקחים פה מישהו חולה, חלש.
אלי אלאלוף: אתם רוצים לקבל אותו על סמך כתובת בהונולולו?
אלי אלאלוף: זו לא אותה תיירות, את זה הבנתי מהיום הראשון שביקשתם שאני לא אגיד עליכם שאתם סוכני נסיעות.
אלי אלאלוף: האחריות עליכם.
אלי אלאלוף: בסוף, משרד בריאות ישלם עבור כולם.
אלי אלאלוף: כל פשלה תיפול עליכם, על התקציב שאין לכם.
אלי אלאלוף: כל יום אנחנו צריכים להילחם כדי להוסיף גרושים למערכת.
אלי אלאלוף: למה שתיקחו סיכון מיותר?
אלי אלאלוף: אם יש סוכן בחו"ל, שיבוא ויגיד שיש לו פה סוכן.
אלי אלאלוף: זה יכול להיות בית חולים, חברת ביטוח.
אלי אלאלוף: צריך שיהיה מישהו שאני אוכל לפנות ולתבוע אותו בארץ.
נועה בן שבת: אם אפשר לבקש ממשרד הבריאות להביא הצעה שתמנע את הסתירה עם העניין שהסוכן לא אמור להיות עובד מוסד רפואי.
נועה בן שבת: אנחנו מאוד חוששים מהחיבור הזה.
טל נשרי: זה מצריך עוד טיפה חשיבה.
נועה בן שבת: החשש היה שאותו עובד של המוסד הרפואי ייתן העדפה לקידום תורים.
אלי אלאלוף: רופא שעובד בבית חולים ומביא לשם את החולה שלו, זו לא העדפה לבית חולים שלו?
אלי אלאלוף: למה להגדיר את זה כעבירה?
טל נשרי: כתבנו בהצעת החוק שסוכני תיירות מרפא לא יכולים לעמוד מול מטפל במוסד רפואי.
נועה בן שבת: הם לא אמורים להתקשר ישירות עם רופא.
אלי אלאלוף: זה אני מסכים.
אלי אלאלוף: אני לא מבין למה סוכן תיירות מרפא לא יכול להיות עובד באיזה שהוא מוסד?
אלי אלאלוף: אם מותר לו לעבוד בעבודה נוספת, למה לא?
טל נשרי: כשאתה נמצא ועובד בתוך מערכת הבריאות הציבורית, השאיפה שתהיה מוכוון למה שנשכרת עבורו.
אלי אלאלוף: אני עבדתי בקרן רש"י.
אלי אלאלוף: תפקידי היה להביא כסף.
אלי אלאלוף: אם הייתי עובד עם מישהו שהייתי אומר לו להשקיע בפרויקט של קרן רש"י, זה אומר שהייתי משוחד?
טל נשרי: השאלה אם יכולת להציע לו איזה שהוא פרויקט שלך היה יכול להיות רווח אישי ממנו.
אלי אלאלוף: אני חושב שפה זה ממש מיותר.
אלי אלאלוף: זה תנאי מיותר.
אלי אלאלוף: מה עושה מנהל בית חולים?
אלי אלאלוף: אין לו ברירה, הוא חייב לחפש קליינטים כדי לאזן את התקציב שלו.
נועה בן שבת: השאלה אם אנחנו רוצים שמישהו בתוך מערכת בית החולים, לא רק הרופאים, יהיה זה שמביא את התייר, דואג לו.
נועה בן שבת: אולי הוא גם יוכל לקדם את התור, אולי הוא גם יוכל לבקש מהרופא שיקפוץ אליו אחרי ביקור רופאים.
אלי אלאלוף: הוא יכול להביא תייר לבית החולים שלו.
אלי אלאלוף: לקבל שוחד, לקבל הטבות מיותרות – לא.
אלי אלאלוף: להיות סוכן מרפא שמזדהה עם המוסד שלו, מה רע בזה?
אלי אלאלוף: חבר'ה, תחשבו.
אלי אלאלוף: אתם רוצים שאנשים יהיו פלסטיק, שיבואו לעבוד וילכו.
נועם ויצנר: אני חושב שאין סתירה במה שנאמר פה.
נועם ויצנר: זה בסדר אם יש בתי חולים שעושים את הפעילות הזאת של קשר עם תיירי מרפא.
נועם ויצנר: זה לא רופא בודד שמחליט לעשות את זה, זה לא מרפא בעיסוק בודד בבית החולים שמחליט לעשות את זה.
נועם ויצנר: זה לא בסדר.
נועם ויצנר: אם בית החולים כמוסד עושה את ההתקשרות זאת, זה מה שאנחנו רוצים להמשיך ולאפשר.
נועם ויצנר: אני לא חושב שיש סתירה בין הדברים.
נועם ויצנר: זה לא בן אדם ספציפי, זה מוסד.
אלי אלאלוף: הגיע הזמן שתבינו שההזדהות עם המוסד כוללת את זה שאני אשדל, אני ארוץ, אני אשכנע לבוא לעבוד במוסד שלי, שאני אבוא לקבל טיפול במוסד.
נועם ויצנר: לא הבנת את דבריי.
נועם ויצנר: אם בית חולים נותן לרופא ספציפי את הגושפנקא לעסוק בזה, זה משהו אחד.
נועם ויצנר: מה שבעייתי זה אם הוא עושה את זה באופן פרטי, לא קשור לעבודה שלו בבית חולים.
אלי אלאלוף: אם אתה לא יכול לפקח על מה שאתה מייצר, אל תתחיל לפקח.
אלי אלאלוף: חבר'ה, זו בעיה של בית החולים.
אלי אלאלוף: אם לבית החולים יש עובד שהוא לא בסדר, שבית החולים יטפל בו.
אלי אלאלוף: זה לא חייב להיות סוכן מרפא.
אלי אלאלוף: זה להזמין מתח מיותר במערכת.
אלי אלאלוף: עוד מעט תגידו שהאחות שבאה לעשות זריקה לא תיקח את הזריקה הצהובה אלא את הכחולה כי הסוכן של הכחולות שכנע אותה.
טל נשרי: אנחנו מבקשים לבדוק ולחזור לוועדה.
אלי אלאלוף: תעשו עוד בירור.
אלי אלאלוף: העיקרון הוא שתושב, שעובד של מוסד יפנה למוסד שלו מישהו לא תמורת איזו הטבה.
טל נשרי: זה נאמר.
טל נשרי: אם הוא לא עושה את זה עבור שום תמורה, הוא בכלל לא סוכן.
אלי אלאלוף: אם הוא עושה את בגלל אהבה למוסד - -
טל נשרי: עם זה אין בעיה כבר בהצעת החוק הנוכחית.
טל נשרי: בן אדם מוגדר כסוכן תיירות מרפא רק כשהוא עושה את זה עבור תמורה.
טל נשרי: אנחנו ביקשנו למנוע את ניגוד העניינים של אדם שעובד בתוך מערכת הבריאות הציבורית וצריך להיות מוכוון למשהו מסוים, ירוויח כסף ממשהו אחר.
אלי אלאלוף: יש למשרד הבריאות קוד אתי?
אלי אלאלוף: אני מאוד ממליץ שהסעיף הזה ירד מהנוסח.
מיכאל צ'יגירינסקי: אני בעד שכל סוכן זר יוכל להתעסק בתיירות מרפא בארץ.
אלי אלאלוף: בלי נציג?
מיכאל צ'יגירינסקי: בלי נציג.
אלי אלאלוף: אתה במיעוט.
מיכאל צ'יגירינסקי: לפי הצעת החוק הקיימת, לפי זה שאנחנו צריכים להציג את עלות הטיפול למטופל, אף חברה זרה לא תתקרב לישראל.
אלי אלאלוף: שלא תתקרב.
מרב מיכאלי: אנחנו מחפשות הגדרה לזה שיהיה אחראי על התיירות הרפואית בתוך המוסד הציבורי.
מרב מיכאלי: זה לא בדיוק סוכן, זה מישהו שהוא הכתובת.
אלי אלאלוף: אדון עובדיה עובד בשביל המוסד שלו כדי לקדם תיירות מרפא, מה רע בזה?
אלי אלאלוף: זה נפלא
מרב מיכאלי: זה משהו אחר מאשר סוכן.
מרב מיכאלי: הוא לא לוקח עמלה.
מיכל בירן: האינטרס שלו זה המוסד שבו הוא עובד.
מיכל בירן: אין איזה מצב שהוא גם עובד במוסד וגם במקביל עושה את זה.
אלי אלאלוף: נכון, לזה אני מסכים.
מרב מיכאלי: כשאמרנו שסוכן לא יכול להיות עובד מוסד רפואי, זה מה שהתכוונו.
מרב מיכאלי: אדון עובדיה היה עושה את זה בכל מקרה.
מרב מיכאלי: אתה רוצה שתהיה לו איזו שהיא אחריות.
מרב מיכאלי: אתה אומר שאתה לא רוצה תיירים תועים פה.
מרב מיכאלי: את זה צריך למצוא איך להסדיר.
טל נשרי: המוסד הרפואי לוקח אחריות.
ג'קי עובדיה: אני חושב שעובד מערכת הבריאות עוסק באופן ישיר בשיווק.
ג'קי עובדיה: כל מומחה שנוסע להרצות בחו"ל והופך את עצמו לבר סמכא, גורם ותורם לכך שיבואו לכאן תיירים.
ג'קי עובדיה: עכשיו עולה השאלה הבאה: אם הוא לא יכול לטפל בתייר במסגרת הפעילות שלו אחרי הצהריים בבית החולים, הוא מסיט את התנועה הזאת לבית חולים פרטי.
ג'קי עובדיה: מה את חושבים על זה?
טל נשרי: הנושא של טיפול אחר הצהריים נדון במשך שתי ישיבות.
ג'קי עובדיה: איך אנחנו מחזקים את מערכת הבריאות הציבורית?
טל נשרי: גם הנושא של חיזוק מערכת הבריאות הציבורית כבר נדון בכל הישיבות הקודמות של הוועדה הזאת.
נועה בן שבת: חבר הכנסת עודד פורר ביקש לדרוש תנאי ידע בסיסיים מסוכן תיירות המרפא כתנאי לרישום שלו.
נועה בן שבת: (ב1) תנאי לרישום במרשם הוא הוכחת הבנה/בקיאות של מבקש הרישום בחובות החלות עליו לפי חוק זה, באופן שייקבע השר.
מרק כצנלסון: אני מאוד גאה שהייתי חלק מאלה שכתבו את הקוד האתי לתיירות הרפואית.
מרק כצנלסון: העבודה הייתה, מה שנקרא, עם הרבה אינטרסים, עם הרבה אגו, אבל בסופו של דבר נוצר מוצר פנטסטי שכולם מרוצים ממנו.
אלי אלאלוף: כולל משרד הבריאות?
מרק כצנלסון: חוץ ממשרד הבריאות.
טל נשרי: אנחנו מאוד מרוצים מהקוד האתי, אין לנו התנגדות, אנחנו רק לא חושבים שכולו צריך להיות מוטמע בחוק.
טל נשרי: אתיקה וחוק חיים אחד ליד השני.
אלי אלאלוף: אם זה מקובל, תתקני פסיק כזה או אחר עכשיו.
אלי אלאלוף: למה שזה לא יהיה?
טל נשרי: כי אלו לא הוראות מינימאליות מחייבות.
טל נשרי: אלה סטנדרטים שטוב שאנשים יאמצו אותם, רק הם לא מחייבים.
טל נשרי: ההסדר בחוק תיירות מרפא הוא הסדר מספק.
טל נשרי: אם מישהו רוצה לקחת על עצמו יותר, מצוין.
טל נשרי: מעולה שיש קוד אתי.
טל נשרי: אתם יכולים לשווק את עצמכם גם כמי שפועלים בהתאם לקוד האתי, זה ייתן לכם יתרון.
אלי אלאלוף: אי אפשר לאשר אותו כנספח לחוק?
טל נשרי: אנחנו לא רוצים שזה יהיה חובה בחוק.
מרב מיכאלי: אם אנחנו שמות את זה כחובה, זה יוצר עוד חסם.
אלי אלאלוף: ההיפך, ככה גמרתם להתווכח.
אלה בסנטין: כל מה שמציעים לטובתו של המטופל, כמו הקוד האתי, לא מעניין את משרד הבריאות.
אלה בסנטין: אנחנו בעד שוויון.
אלי אלאלוף: אל תשמיצי את משרד הבריאות.
אלה בסנטין: זה מה ששמעתי מהגברת.
אלה בסנטין: היא אמרה שהקוד האתי לא מתאים.
אלי אלאלוף: אני לא הבנתי את זה כך.
אלי אלאלוף: היא אמרה שהקוד האתי מצוין, מקובל, רק הוא לא יהיה בחוק.
מיכל בירן: הרבה פעמים מביאים קוד אתי כדי להימנע מחוק עם שיניים.
מיכל בירן: זה קרה בכללי האתיקה של חברי הכנסת.
מיכל בירן: אני קצת חשדנית.
טל נשרי: הכנסנו לחוק הוראות שנוגעות לדברים מהותיים מבחינת החובות של סוכן תיירות המרפא כלפי תייר המרפא וכלפי המוסד הרפואי.
טל נשרי: במהותן הן גם חובות אתיות.
טל נשרי: מה שחשבנו שצריך להיכנס לחוק נכנס לחוק.
טל נשרי: השארנו סמכות לשר הבריאות לקבוע בתקנות הוראות אתיות ככל שיידרשו.
טל נשרי: אנחנו לא רואים כרגע צורך מעבר.
אלי אלאלוף: אני יורד מהרעיון.
מרק כצנלסון: כולנו מדברים על הקוד האתי.
מרק כצנלסון: אני חושב שהרוב המכריע, לפחות בחלק הזה, לא יודעים מה יש בקוד האתי.
מרק כצנלסון: למה מנהלי בתי חולים, למה רופאים, למה חברות מרפא הסכימו?
נועה בן שבת: האם יש לך התייחסות לנושא של ההכשרה, לא לקוד האתי?
נועה בן שבת: אני לא שואלת על הקוד האתי, אני שואלת לגבי הצעתו של חבר הכנסת פורר לגבי שתי החלופות.
מרק כצנלסון: במסגרת הקוד האתי החלטנו שהעובדים שלנו לא יעברו שום הדרכה.
מרק כצנלסון: אנחנו הם אלה שמלמדים אותם מה לעשות.
מרק כצנלסון: רוב האנשים שהתחילו לעבוד בענף תיירות המרפא לא ידעו מה זו אתיקה רפואית.
מרק כצנלסון: דוגמה פשוטה לכך זה שהם סיפרו לכל העולם מי המטופלים שמגיעים אליהם, למי הם עוזרים.
מרק כצנלסון: הבסיס לאתיקה רפואית זה שאסור לפרסם את שמם של המטופלים.
מרק כצנלסון: אנחנו רוצים שהאנשים יעברו קורס הכשרה בסיסי, ילמדו שפה רפואית.
אלי אלאלוף: איפה ילמדו?
מרק כצנלסון: יחד עם הסתדרות הרפואית, יחד עם אחד מבתי החולים, יחד עם איגוד לשכות המסחר.
מרק כצנלסון: אנחנו גם עשינו סילבוס.
מרק כצנלסון: אנחנו רוצים את זה בשבילנו.
מרק כצנלסון: אנחנו רוצים את זה לא בשביל להקשות.
מרק כצנלסון: אנחנו רוצים שאנשים יהיו יותר מקצועיים.
נועה בן שבת: חבר הכנסת פורר מציע קורס של המועצה המדעית של ההסתדרות הרפואית בנושא אתיקה רפואית, בהיקף שלא יעלה על 20 שעות.
נועה בן שבת: המטרה היא אתיקה, לא רפואה.
מרק כצנלסון: ברור.
מרק כצנלסון: אף אחד גם לא מתכוון ללמד אותם רפואה.
מרק כצנלסון: הקוד האתי כולל מערכת ניהול לקוחות, חיוב חברה לתיירות מרפא לשמור מסמכים במשך 7 שנים.
מרק כצנלסון: כל אחד עכשיו עושה מה שבראש שלו.
מרק כצנלסון: למה לא לקחת את זה מהקוד האתי?
מרק כצנלסון: בחוק אין את זה.
מרק כצנלסון: מדובר על דברים בסיסיים חשובים ביותר.
מרק כצנלסון: אנחנו כעמותה נותנים אפשרות להשתמש במערכת ניהול לקוחות תמורת 2 שקלים.
מרק כצנלסון: זה לא מצמצם חברות.
אלי אלאלוף: אנחנו רוצים לדעת מה ההכשרה הנדרשת לסוכן תיירות מרפא.
אלי אלאלוף: הוא צריך הדרכה והכשרה כלשהי.
אלי אלאלוף: לא יכול להיות שהתנאי יהיה כל מי שהוא בן 21 ויש לו תעודת זהות ישראלית.
אלי אלאלוף: זה פוגע במי שקיים היום במערכת, במי שהשקיע שנים רבות, ידע וכו'.
אלי אלאלוף: כדאי שתהיה תכנית הכשרה אמיתית למי שרוצה להיות סוכן כלשהו.
טל נשרי: כל מי שיושב כאן לא עבר שום הכשרה.
מרב מיכאלי: איך נהייתם סוכני מרפא?
מרק כצנלסון: למדנו על בשרנו.
מרק כצנלסון: אני רוצה שהטעויות האלו לא יהיו.
מרק כצנלסון: אנחנו מלמדים ומסבירים לחברות חדשות שמצטרפות לעמותה מה צריך לעשות במקרה כזה או כזה, איך לבחור רופא, לאיזה בית חולים לגשת.
מרב מיכאלי: זה נחמד שאתם עושים את זה, השאלה אם צריך להתנות את זה.
טל נשרי: אפשר לעשות את זה וולונטרי.
אלי אלאלוף: וולונטרי לא כלול בחוק.
ג'קי עובדיה: יש תחומים שיש להם קוד אתי, למשל ענף היהלומים.
ג'קי עובדיה: יש גורם מרכזי שמפקח ומטפל בזה מטעם הענף.
ג'קי עובדיה: זה עומד בסתירה למה שהמחוקק עושה היום בעולם של הסוכנים.
ג'קי עובדיה: למשרד התיירות אין יותר סוכני תיירות מורשים.
ג'קי עובדיה: הענף יכול להתנדב לבצע את זה בעצמו, לקחת את זה על עצמו.
ג'קי עובדיה: אנחנו מאוד מעודדים את הדבר הזה בבתי החולים.
נועה בן שבת: אתה רוצה להשאיר את זה אתי, לא בחוק.
ג'קי עובדיה: קוד אתי הוא חיוני.
ג'קי עובדיה: הייתי מחזק את הגורמים שאחראים על הארגז, כדי שלא יהיו בו תפוחים רקובים.
אלי אלאלוף: כך אתה משאיר קליקה.
ג'קי עובדיה: לא בהכרח.
ג'קי עובדיה: התאחדות המלונאים היא סוג של קליקה?
ג'קי עובדיה: לא.
ג'קי עובדיה: יש כללי הצטרפות.
ג'קי עובדיה: בקוד האתי צריך להקפיד על כל הדברים שדיברו פה בוועדה - רופא מטעם משרד הבריאות שכותב תכנית טיפול, איך עושים, מה עושים.
ג'קי עובדיה: אני רוצה להבין מה משרד הבריאות מציע כאלטרנטיבה.
ג'קי עובדיה: האלטרנטיבה שהם מציעים זה בן 18 ללא רישום פלילי.
ג'קי עובדיה: זה כלום.
טל נשרי: מה שחשבנו שהוא חיוני נמצא בחוק, מה שלא חיוני לא נמצא בחוק.
אלי אלאלוף: אפשר לדעת איזה הכשרה יקבל סוכן?
מרק כצנלסון: אתיקה רפואית, שפה רפואית, עברית רפואית, תרגום, כללי התנהגות, שזה אומר לדבר נכון, מה מותר להגיד, מה אסור להגיד, ושמירת סודיות.
מרק כצנלסון: אולי גם רקע כללי בעזרה ראשונה.
ג'קי עובדיה: הייתי מוסיף את העניין של שיווק, שלא ייוצר מצב שהמשווקים יכפישו זה את שמו של זה, כמו שקרה בענף הזה בעבר.
אלי אלאלוף: מה משרד הבריאות מציע?
טל נשרי: כל הנושא של הכשרות וחסמים לצורך כניסה למעגלי תעסוקה זה נושא בעיתי בהיבט של חוק יסוד חופש העיסוק.
טל נשרי: צריכה להיות זיקה ממשית בין החובה הזאת, המגבלה שמטילים על חופש העיסוק, לבין היתרון שזה נותן.
טל נשרי: היתרון לא יכול להיות רק בזה שזה הופך אותך לסוכן תיירות מרפא טוב יותר.
טל נשרי: ברור שאם תיתן להם הכשרה של חודשיים, זה יהפוך אותם לסוכני תיירות מרפא יותר טובים.
טל נשרי: השאלה מה יקרה אם אני לא אעשה את זה.
טל נשרי: אני חושבת שכל מי שיושב כאן ליד השולחן לא יגיד שמה שקורה היום איתם הוא קטסטרופה.
טל נשרי: הם עובדים עם מוסד רפואי שאמור לתכלל את עיקר הפעילות מול המטופל גם בהיבטים של הסודיות הרפואית.
טל נשרי: יש עליהם חובות בתוך החוק לשמור על הסודיות הרפואית של המטופל.
טל נשרי: אם הם רוצים לעשות את זה במסגרת ההסתדרות שלהם או במסגרת האיגוד המקצועי שלהם, מצוין, שיעשו את זה.
טל נשרי: אנחנו לא חושבים שצריך לחייב את זה בחוק.
טל נשרי: אני חושבת שהכנסה של זה לחוק תעכב את החוק שלנו בהמון המון זמן.
טל נשרי: כי אנחנו רואים מה קורה לגבי גורמי בריאות.
אלי אלאלוף: גם אם נשאיר לכם את זה לתקנות?
טל נשרי: תקנות זה משהו אחר.
טל נשרי: יש לנו פה סמכות לקבוע תקנות בנושא הזה.
טל נשרי: אפשר לשבת ולבדוק אם יש הכשרה נדרשת, מה היא.
אלי אלאלוף: אנחנו נעביר לתקנות את העניין של ההכשרות הנדרשות לסוכני מרפא.
מרק כצנלסון: אם משרד הבריאות לא רוצה, הוא לא יעשה את זה.
אלי אלאלוף: אנחנו לא בובה של משרד הבריאות.
אלי אלאלוף: הם גם לא בובה שלנו.
אלי אלאלוף: תשמרו על הכבוד שלהם.
אלי אלאלוף: אל תזלזלו אחד בשני.
מרק כצנלסון: מה האינטרס שלהם לעשות את זה?
אלי אלאלוף: שיהיו סוכני תיירות מרפא טובים יותר.
מרק כצנלסון: למה לא הציעו את זה?
אלי אלאלוף: הסכמנו על העיקרון של הכשרה.
אלי אלאלוף: תשבו על התוכן.
אלי אלאלוף: יש לכם זמן.
מרק כצנלסון: עם הרופאים נחליט.
מרק כצנלסון: בטוח שהמוצר יהיה כמו שצריך.
אלי אלאלוף: אני אומר מראש, בהשתתפות הנציגות המוכרת היום.
מרק כצנלסון: מסכימים.
מרק כצנלסון: אני רוצה להתייחס לנושא של החסמים.
מרק כצנלסון: כאשר הקמנו את העמותה הישראלית לתיירות רפואית הייתי בין אלה שאמרו שהחברים בעמותה צריכים להיות חברות גדולות וחברות של בן אדם אחד.
מרק כצנלסון: אמרתי שמהסעיף הזה אני לא יורד.
מרק כצנלסון: אמרתי שאנחנו חייבים לתת לחברות גדולות של 50 איש וגם לחברות קטנות של בן אדם אחד לעבוד.
מרק כצנלסון: כולם עובדים פחות או יותר לפי אותה שיטה.
מרב מיכאלי: כולכם עשיתם את זה בלי לעבור קורס של הכשרה.
מרב מיכאלי: אני לא בטוחה שזה נכון לעשות את זה בתור רישיון מנדטורי.
מרב מיכאלי: זה שהר"י תציע קורס כזה כך שמי שתרצה תלך אליו, בכיף, זה ממש סבבה, אבל אני לא חושבת שזה נכון היום להפוך את זה לתנאי מחייב.
מרק כצנלסון: למה דיברנו על קורסים?
מרק כצנלסון: כי העובדים עשו כל כך הרבה טעויות.